Προτεινόμενη μεθοδολογία απόδοσης των οφειλόμενων ανταλλαγμάτων στους παρόχους ΥΚΩ σε περίπτωση ελλείμματος του Ειδικού Λογαριασμού ΥΚΩ σύμφωνα με τα προβλεπόμενα στην παράγραφο 10 του άρθρου 55 του ν. 4001/2011

1. Ο Ειδικός Λογαριασμός Υπηρεσιών Κοινής Ωφέλειας («ΕΛΥΚΩ»), που διαχειρίζεται ο Διαχειριστής ΥΚΩ και παρακολουθεί διακριτά στο Διασυνδεδεμένο Σύστημα και στο Σύστημα Μη Διασυνδεδεμένων Νησιών, θα πρέπει να είναι ισοσκελισμένος στο τέλος εκάστου ημερολογιακού μήνα («Μηνιαία εκκαθάριση») και στο τέλος εκάστου ημερολογιακού έτους («Ετήσια εκκαθάριση»), σύμφωνα με τα προβλεπόμενα στην παράγραφο 10 του άρθρου 55 του ν. 4001/2011 και τους Κώδικες Διαχείρισης του Ελληνικού Δικτύου Διανομής Ηλεκτρικής Ενέργειας («Κώδικας Διαχείρισης ΕΔΔΗΕ») και Ηλεκτρικών Συστημάτων Μη Διασυνδεδεμένων Νησιών («Κώδικας ΜΔΝ»).
2. Για το σκοπό αυτό, στο πλαίσιο κάθε Μηνιαίας εκκαθάρισης στην οποία προκύπτει Έλλειμμα Συναλλαγών, σύμφωνα με το άρθρο […] του Κώδικα Διαχείρισης ΕΔΔΗΕ, το οποίο δεν μπορεί να καλυφθεί από τυχόν πλεόνασμα του ΕΛΥΚΩ, είτε από Μηνιαία εκκαθάριση του ίδιου έτους σύμφωνα με την παράγραφο 3 της παρούσας, είτε από Ετήσια εκκαθάριση, εφόσον δεν υπάρχουν εκκρεμότητες παλαιότερων ετών και σύμφωνα με την παράγραφο 5 της παρούσας, ο Διαχειριστής ΥΚΩ προσδιορίζει το ποσοστό απομείωσης του ανταλλάγματος ΥΚΩ που οφείλει να καταβάλλει σε καθέναν από τους Προμηθευτές ηλεκτρικής ενέργειας, ανάλογα με το πόσο που θα δικαιούτο ο καθένας για τον μήνα αυτό εάν δεν είχε προκύψει το έλλειμμα. Αντιστοίχως, οι Προμηθευτές τιμολογούν το αντάλλαγμα που καταβάλλει σε αυτούς ο Διαχειριστής ΥΚΩ, το οποίο είναι απομειωμένο κατά το ανωτέρω ποσοστό*.* Το ποσό κατά το οποίο απομειώθηκε, κατ’ εφαρμογήν του ανωτέρω ποσοστού, το οφειλόμενο αντάλλαγμα ΥΚΩ παρακολουθείται από τον Διαχειριστή ΥΚΩ σε μηνιαία βάση, διακριτά ανά δικαιούχο και ανά Υπολογαριασμό ΥΚΩ ΔΣ και ΥΚΩ ΜΔΝ, ώστε να διασφαλίζεται η ορθότητα της μελλοντικής τιμολόγησης και συνολικής απόδοσης του ανταλλάγματος στους δικαιούχους.
3. Εάν, στο πλαίσιο της Μηνιαίας εκκαθάρισης και μετά την καταβολή του ανταλλάγματος ΥΚΩ που αντιστοιχεί στο μήνα, διαπιστώνεται υπόλοιπο (πλεόνασμα) στον ΕΛΥΚΩ, ο Διαχειριστής προβαίνει σε πληρωμές στους δικαιούχους ανταλλάγματος ΥΚΩ στους οποίους δεν έχουν καταβληθεί ολοσχερώς, λόγω ελλείμματος του ΕΛΥΚΩ, ανταλλάγματα ΥΚΩ προηγούμενων μηνών του αυτού ημερολογιακού έτους, εξοφλώντας τις αντίστοιχες απαιτήσεις από την αρχαιότερη προς τη νεότερη. Στην περίπτωση κατά την οποία δεν υπάρχουν ελλείμματα από προηγούμενους μήνες του αυτού έτους, το πλεόνασμα παραμένει ως αποθεματικό στον ΕΛΥΚΩ για να καλύψει τυχόν ελλείμματα επόμενων μηνών εντός του ίδιου έτους. Ο Διαχειριστής ΥΚΩ διενεργεί τις πιστώσεις που προκύπτουν κατ’ εφαρμογήν των ανωτέρω μετά από τιμολόγηση των αντίστοιχων ποσών από τους δικαιούχους του ανταλλάγματος ΥΚΩ.
4. Η κάλυψη ελλειμμάτων που προκύπτουν κατά την Ετήσια εκκαθάριση του ΕΛΥΚΩ σύμφωνα με τα προβλεπόμενα στην παράγραφο 3 του άρθρου 147 του Κώδικα Διαχείρισης ΕΔΔΗΕ, γίνεται από τυχόν πλεόνασμα του ΕΛΥΚΩ, το οποίο έχει προκύψει:

(α) είτε από τη διαδικασία της Μηνιαίας εκκαθάρισης που έπεται της τελευταίας εκκαθάρισης (Δεκεμβρίου) του προηγούμενου έτους, είτε/ και

(β) από παλαιότερη Ετήσια εκκαθάριση.

Στην περίπτωση αυτή, ο Διαχειριστής ΥΚΩ ενεργεί σύμφωνα με τους ακόλουθους κανόνες:

(α) Οι οφειλές από αντάλλαγμα ΥΚΩ προς τους δικαιούχους Προμηθευτές ηλεκτρικής ενέργειας εξοφλούνται σύμφωνα με την αρχή της χρονικής προτεραιότητας, ήτοι από την αρχαιότερη προς τη νεότερη.

(β) Η εξόφληση πραγματοποιείται με βάση την, διακριτή ανά δικαιούχο και σε μηνιαία βάση, καταγραφή από το Διαχειριστή των απαιτήσεων των Προμηθευτών ηλεκτρικής ενέργειας για μη καταβληθέντα ποσά ανταλλάγματος ΥΚΩ, σύμφωνα και με τα ειδικότερα προβλεπόμενα στην παράγραφο 2 της παρούσας για τη Μηνιαία εκκαθάριση του ΕΛΥΚΩ.

(γ) Σε περίπτωση που δεν επαρκεί το διαθέσιμο πλεόνασμα/υπόλοιπο για την πλήρη κάλυψη των ανταλλαγμάτων που εκκαθαρίζονται, εφαρμόζονται τα οριζόμενα στην παράγραφο 2.

1. Τυχόν πλεονάσματα που προκύπτουν από Ετήσιες εκκαθαρίσεις διατίθενται ως εξής:

(α) για την κάλυψη κατά προτεραιότητα ελλειμμάτων από Ετήσιες εκκαθαρίσεις σύμφωνα με τα προβλεπόμενα στην παράγραφο 7 της παρούσας, ή/ και

(β) για την κάλυψη ελλειμμάτων που προκύπτουν από Μηνιαία εκκαθάριση, εφόσον δεν υπάρχουν ελλείμματα που προέκυψαν από Ετήσια εκκαθάριση.